Official Journal L 248 , 18/09/2001 P. 0001 - 0013



Ir-Regolament tal-Kunsill (KE) Nru 1824/2001 tat-12 ta' Settembru 2001 li jimponi dazju definittiv kontra x-xiri taħt il-prezz (dumping) fuq l-importazzjoni ta' lighters zgħar tal-gass u żnied, li ma jimtlewx li joriġinaw mir-Repubblika tal-Poplu taċ-Ċina u kunsinnati minn jew joriġinaw mit-Tajwan u fuq l-importazzjoni ta' ċertu lighters zgħar taż-żnied li jimtlew li joriġinaw mir-Repubblika tal-Poplu taċ-Ċina u kunsinnati minn jew joriġinaw mit-Tajwan IL-KUNSILL TA' L-UNJONI EWROPEA, Wara li kunsidra t-Trattat li jistabbilixxi l-Komunità Ewropea, Wara li kunsidra r-Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni kontra importazzjoni ta' oġġetti mixtrija bi prezzijiet baxxi minn pajjiżi mhux membri tal-Komunità Ewropea [1], u b'mod partikolari l-Artikolu 11(2) u (6) tiegħu, Wara li kunsidra l-proposta mogħtija mill-Kummissjoni, wara li konsultat lill-Kumitat ta' Konsulenza, Billi: A. PROĊEDURI PREĊEDENTI U MIŻURI EŻISTENTI (1) Fl-1991, il-Kunsill, bir-Regolament (KEE) Nru 3433/91 [2], impona, inter alia, dazju definittiv kontra x-xiri taħt il-prezz ta' 16.9 % fuq l-importazzjoni ta' lighters zgħar tal-gass u żnied, li ma jimtlewx ("lighters li ma jimtlewx") li joriġinaw mir-Repubblika tal-Poplu taċ-Ċina ("iċ-Ċina"). (2) Fl-1995, bir-Regolament tal-Kunsill (KE) Nru 1006/95 [3], id-dazju oriġinali ad valorem kien mibdul b' dazju speċifiku ta' ECU 0,065 kull lighter. (3) Bir-Regolament (KE) Nru 192/1999 [4] il-Kunsill, wara investigazzjoni kontra l-evażjoni, estenda l-miżuri fuq imsemmija sa (a) importazzjoni ta' lighters zgħar tal-gass u żnied, li ma jimtlewx ikkunsinnati minn jew li joriġinaw mit-Tajwan u (b) importazzjoni ta' ċertu lighters li jimtlew li joriġinaw miċ-Ċina u kunsinnati minn jew fit-Tajwan b'valur ta' dazju mhux imħallas u b' xejn bejn il-fruntieri tal-Komunità, ta' anqas minn EUR 0,15 kull biċċa. B. INVESTIGAZZJONI PREŻENTI 1. It-talba għal reviżjoni (4) Wara l-pubblikazzjoni ta' avviż ta' skadenza imminenti [5] tad-dazji kontra x-xiri taħt il-prezz imposti bir-Regolament tal-Kunsill (KE) Nru 1006/95 kif estiż bir-Regolament tal-Kunsill (KE) Nru 192/1999 ("miżuri eżistenti"), il-Kummissjoni irċeviet talba biex tirrevedi l-miżuri eżistenti skond l-Artikolu 11(2) tar-Regolament tal-Kunsill (KE) Nru 384/96 ("ir-Regolament bażiku"). (5) It-talba kienet saret fit-3 ta' Frar 2000 mill-Federazzjoni Ewropea tal-Fabbrikanti tal-Lighters ("ELMF" jew "l-applikant"), f'isem il-produtturi tal-Komunità li jirrappreżentaw proporzjon kbir tal-produzzjoni tal-Komunità ta' lighters li ma jimtlewx ("il-prodotturi tal-Komunità applikanti"). 2. L-Avviż ta' bidu (6) Wara li ddeterminat, u wara li konsultat lill-Kumitat ta' Konsulenza, li teżisti xhieda suffiċjenti għall-bidu ta' revizjoni ta' l-iskadenza, l-Kummissjoni bdiet investigazzjoni [6] skond l-Artikolu 11(2) tar-Regolament Bażiku. 3. Il-perjodu ta' investigazzjoni (7) L-investigazzjoni dwar il-kontinwazzjoni u/jew ir-rikorrenza ta' xiri taħt il-prezz u d-dannu li tkopri l-perjodu mill-1 ta' Jannar 1999 sal-31 ta' Marzu 2000 (il-"perjodu ta' investigazzjoni" jew "PI"). L-eżaminazzjoni tat-tendenzi relevanti għall-istima tal-possibbiltà ta' kontinwazzjoni u/jew rikorrenza tad-dannu kopriet il-perjodu mill-1 ta' Jannar 1996 sat-tmiem tal-PI (il-"perjodu tar-reviżjoni"). 4. Il-Partijiet konċernati fl-investigazzjoni (8) Il-Kummissjoni avżat uffiċjalment lill-industrija tal-Komunità, l-esportaturi u l-produtturi fiċ-Ċina u r-rapreżentanti tagħhom, l-awtoritajiet Ċiniżi u l-importaturi u utenti magħrufa li huma konċernati, bil-bidu tar-reviżjoni. Il-Kummissjoni bagħtet kwestjonarji lil dawn il-partijiet kollha u lil dawk li għamlu lilhom nfushom magħrufa fil-limitu ta' żmien stabbilit fl-avviż ta‘ bidu. B' żieda ma' dan, il-prodottur fil-pajjiż analogu kien ikkuntattjat u rċieva kwestjonarju. Il-partijiet direttament konċernati ingħataw l-opportunità li jagħmlu l-veduti tagħhom magħrufa bil-miktub u li jitolbu smigħ. (9) Il-prodotturi tal-Komunità applikanti wieġbu għall-kwestjonarju. Intbagħtet informazzjoni addizzjonali minn produttur wieħed tal-Komunità mhux applikanti li ma opponiex għall-arranġamenti. (10) Il-produtturi esportaturi fiċ-Ċina ma wieġbux għall-kwestjonarju tal-Kummissjoni u ma koperawx fl-investigazzjoni. (11) Mit-72 importatur u utenti kuntattjati li ma kellhomx x' jaqsmu, wieġbu biss tlettax li qalu li ma mportawx jew ma komplewx jimportaw il-prodott konċernat li joriġina miċ-Ċina. Minn dawn it-13, żewġ importaturi wieġbu l-kwestjonarju kollu. 5. Il-verifika ta' l-informazzjoni riċevuta (12) Il-Kummissjoni fittxet u verifikat l-informazzjoni kollha meqjusa meħtieġa biex tistabbilixxi jekk hemmx il-possibbiltà ta' kontinwazzjoni jew rikorrenza ta' xiri taħt il-prezz u d-dannu u jekk l-imposizzjoni kontinwa tal-miżuri tkunx kontra l-interess tal-Komunità. Twettqu viżti ta' verifika fil-bini tal-kumpanniji li ġejjin: (a) Produtturi tal-Komunità: BIC SA, Clichy Cedex, Franza Flamagas SA, Barcelona, Spanja Tokai Europe GmbH, Mönchengladbach, il-Ġermanja Swedish Match Lighter BV, Assen, l-Olanda. (b) Produtturi fil-pajjiż analogu: Swedisch Match Il-Filippini INC., Manila, il-Filippini. (ċ) Importaturi li m' għandhomx x' jaqsmu fil-Komunità: Daalgo, SL, Valencia, Spanja. Ċ. IL-PRODOTT KONĊERNAT U PRODOTT SIMILI (13) Il-prodott konċernat huwa l-istess bħal dak fl-investigazzjonijiet oriġinali, i.e. lighters tal-gass li ma jimtlewx li jaqgħu taħt il-kodiċi CN 96131000 (kodiċi TARIC 96131000*19) [7]. (14) Kif jidher mill-investigazzjonijiet preċedenti, kien stabbilit li lighters li ma jimtlewx prodotti u mibjugħa mill-produtturi tal-Komunità applikanti u dawk importati miċ-Ċina huma f'kull rispett identiċi jew għandhom mill-anqas l-istess karetteristiċi fiżiċi u tekniċi bażiċi u li m' hemm l-ebda differenzi fl-użu bejniethom. L-istess jgħodd għal dawk prodotti u mibjugħa fil-Filippini li serva bħala pajjiż analogu. Għalhekk, huma kunsidrati bħala prodotti tali fis-sens ta' l-Artikolu 1(4) tar-Regolament bażiku. D. IL-POSSIBILTÀ TA' KONTINWAZZJONI JEW RIKORRENZA TA' XIRI BI PREZZIJIET BAXXUTI 1. Rimarki preliminari (15) Il-konklużjonijiet dwar ix-xiri taħt il-prezz stabbiliti taħt għandhom jiġu kunsidrati fid-dawl tal-fatt li l-produtturi esportaturi Ċiniżi ma kkoperawx fl-investigazzjoni u li l-konklużjonijiet għalhekk kellhom jiġu bażati fuq il-fatti disponibbli, i.e. tagħrif kummerċjali dwar esportazzjoni tal-Eurostat u taċ-Ċina, skond l-Artikolu 18 tar-Regolament Bażiku. Is-sehem tas-suq rapreżentat mill-importazzjoni konċernata kien sinifikanti fiż-żmien ta' l-investigazzjoni oriġinali, meta kien jirrappreżenta madwar 11 % tal-konsum totali tal-Komunità. Fil-perjodu ta' wara l-imposizzjoni tal-miżuri kontra x-xiri taħt il-prezz, dan is-sehem naqas għal 9 % fl-1995, u niżel sostanzjalment wara għal madwar 1,3 % matul il-PI. 2. Il-possibiltà ta' kontinwazzjoni tax-xiri taħt il-prezz (a) Pajjiż analogu (16) Il-miżuri eżistenti li jipprovdu dazju wieħed għall-pajjiż kollu fuq l-importazzjoni kollha fil-Komunità ta' lighters li ma jimtlewx li joriġinaw miċ-Ċina. Skond l-Artikolu 11(9) tar-Regolament bażiku, l-Kummissjoni ħaddmet l-istess metodoloġija bħal fl-investigazzjoni oriġinali. Għal dawn ir-raġunijiet, kien iddeterminat valur normali fuq il-bażi ta' l-informazzjoni miksuba fl-ekonomija tas-suq ta' pajjiż terz ("il-pajjiż analogu"). (17) It-Tajlandja kienet serviet bħala pajjiż analogu fl-investigazzjoni oriġinali. Fir-reviżjoni sussegwenti l-Filippini intużat bħala pajjiż analogu minħabba li l-produtturi Tajlandiżi irrifjutaw li jikkoperaw u minħabba li nstab li, meta kien ikkunsidrat id-daqs tas-suq domestiku tiegħu, il-ftuħ tas-suq tiegħu u l-grad ta' adeżjoni għal partijiet u komponenti, il-Filippini kienet għażla xierqa u raġonevoli bħala pajjiż analogu. Fl-avviż tal-bidu ta' din ir-reviżjoni ta' l-iskadenza kien għalhekk previst li mill-ġdid tintgħażel il-Filippini bħala pajjiż analogu għall-għan li jkun stabbilit valur normali. Minħabba li nstab li l-konklużjonijiet tar-reviżjoni ta' l-investigazzjoni preċedenti kienu għadhom validi, minħabba li l-ebda parti interessata ma kummentat fuq l-għażla tal-pajjiż analogu u minħabba li l-produttur Filippin li kien ikkuntattjat aċċetta li jikkopera bis-sħiħ, il-Filippini kienet, għalhekk, skond l-Artikolu 2(7) tar-Regolament bażiku, meqjusa għażla xierqa u raġonevoli bħala pajjiż analogu biex ikun stabbilit valur normali għaċ-Ċina għal prodotti konċernati. (b) Valur normali (18) L-ewwelnett, kien stabbilit li l-bejgħ domestiku tal-produttur Filippin sar fi kwantitajiet suffiċjenti u għalhekk kien ikkunsidrat rapprezentattiv fis-sens ta' l-Artikolu 2(2) tar-Regolament bażiku. (19) Sussegwentement kien eżaminat jekk il-bejgħ domestiku lill-klijenti independenti tal-produttur Filippin li kopera setax jiġi kunsidrat li sar fil-kors ordinarju tal-kummerċ, skond l-Artikolu 2(4) tar-Regolament bażiku. Instab li l-prezz peżat medju tal-bejgħ matul il-perjodu ta' l-investigazzjoni kien ogħla mill-ispiża peżata medja tal-produzzjoni ghal kull taqsima, u li l-volum ta' l-operazzjonijiet individwali tal-bejgħ taħt l-ispiża tal-produzzjoni f'kull taqsima kien anqas minn 20 % tal-bejgħ użat biex ikun stabilit il-valur normali; għalhekk il-bejgħ domestiku kollu kien meqjus li sar fil-kors ordinarju tal-kummerċ. (20) Kien għalhekk iddeterminat il-valur normali, kif stabbilit fl-Artikolu 2(1) tar-Regolament bażiku, fuq il-bażi tal-prezz imħallas jew pagabbli, fil-kors ordinarju tal-kummerċ, minn klijenti domestiċi indipendenti tal-produttur Filippin li kopera matul il-perjodu ta' l-investigazzjoni, i.e. il-medja peżata tal-prezzijiet tal-bejgħ domestiku kollu għal kull mudell li sar matul il-PI irrispettivament minn jekk dan il-bejgħ sarx bi qligħ jew le. (ċ) Il-prezz ta' l-esportazzjoni (21) Dwar l-esportazzjoni lejn il-Komunità, minħabba li l-produtturi esportaturi fiċ-Ċina ma koperawx, il-konkluzjonijiet kellhom jiġu bażati fuq il-fatti disponibbli, skond l-Artikolu 18(1) tar-Regolament bażiku. Il-prezz ta' l-esportazzjoni kien għalhekk iddeterminat fuq il-bażi ta' offerti dokumentati minħabba li l-livell tal-prezzijiet misjuba fihom kienu konfermati mit-tagħrif kummerċjali Ċiniż dwar l-esportazzjoni. (d) Tqabbil (22) Għall-għan ta' tqabbil ġust, u skond l-Artikolu 2(10) tar-Regolament bażiku, ingħata kumpens dovut f'forma ta' aġġustamenti għad-differenzi fl-ispejjez tat-trasport u l-kreditu, li nstab li jaffettwaw il-prezzijiet u t-tqabbil tal-prezzijiet. (e) Il-marġini ta' xiri taħt il-prezz (23) Skond l-Artikolu 2(11) tar-Regolament bażiku, l-valur normali medju peżat, fuq prodotti bażiċi maħduma oriġinarjament fil-Filippini, kienu mqabbla mal-prezz medju peżat ta' l-esportazzjoni ta' prodotti bażiċi maħduma oriġinarjament fiċ-Ċina, fl-istess livell ta' kummerċ. It-tqabbil imsemmi wera l-eżistenza ta' xiri taħt il-prezz sinifikanti ħafna. Il-marġni ta' xiri taħt il-prezz misjub kienet sostanzjalment ogħla mit-80,3 % misjuba fl-investigazzjoni preċedenti. (24) L-investigazzjoni ma żvelatx xi raġuni li minħabba fiha l-livell ta' xiri taħt il-prezz jispiċċa jew jonqos jekk il-miżuri kellhom jitħassru. Għalhekk kien konkluż li hemm il-possibbiltà tal-kontinwazzjoni tax-xiri taħt il-prezz. Madankollu, minħabba l-livell baxx ta' importazzjoni li oriġinat miċ-Ċina matul il-PI, kien xieraq li jkun eżaminat ukoll jekk ikunx hemm ir-rikorrenza ta' xiri taħt il-prezz jekk jiżdied il-volum ta' l-esportazzjoni u jekk il-miżuri eżistenti kellhom jitħassru. 3. Il-possibiltà tar-rikorrenza ta' xiri taħt il-prezz (25) Għall-għanijiet ta' l-eżami tal-possibbiltà ta' rikorrenza ta' xiri taħt il-prezz fi kwantitajiet sinifikanti kienu eżaminati l-fatturi li ġejjin: l-eżistenza ta' xiri taħt il-prezz u l-isfond ta' evażjoni, l-evoluzzjoni tal-produzzjoni u l-utilizzazzjoni tal-kapacità fiċ-Ċina, u l-evoluzzjoni ta' l-esportazzjoni dinjija Ċiniża ta' lighters. (a) L-eżistenza ta' xiri taħt il-prezz u l-isfond ta' evażjoni (26) Il-marġini ta' xiri taħt il-prezz stabbilit fl-investigazzjonijiet ta' qabel kien għoli. L-investigazzjoni mwettqa taħt ir-reviżjoni preżenti tindika li x-xiri taħt il-prezz ma kienx eliminat u kien anke sostanzjalment ogħla minn kemm kien fl-investigazzjonijiet preċedenti. (27) Barra minhekk, hemm rekord ta' evażjoni tal-miżuri imposti kontra x-xiri taħt il-prezz. Dan sar permezz ta' trasbord mit-Tajwan u modifikazzjoni tal-prodott li l-għan ewlieni tagħhom kien li jkun evitat il-ħlas ta' dazju kontra x- xiri taħt il-prezz. Konsegwentement, kif imsemmi fil-premess 3, il-miżuri kienu estiżi fl-1999 għal importazzjoni mit-Tajwan u għal importazzjoni ta' ċertu lighters li jimtlew miċ-Ċina. (28) Ir-riżultati ta' l-investigazzjoni kontra l-evażjoni kif ukoll il-livell kurrenti relattivament baxx ta' importazzjoni fil-Komunità miċ-Ċina tal-prodott konċernat jidhru li juru li waqt li produtturi esportaturi Ċiniżi komplew ikollhom interess qawwi fil-bejgħ lill-Komunità, ma setgħux jikkompetu fis-suq tal-Komunità bil-prodotti tagħhom mixtrija bi prezz mhux baxxut. (b) Evoluzzjoni tal-produzzjoni u l-utilizzazzjoni tal-kapacità fiċ-Ċina (29) L-uniku tagħrif dwar produzzjoni u konsum domestiku ta' lighters fiċ-Ċina tqiegħdu għad-disposizzjoni tal-Kummissjoni mill-applikant fit-talba tagħha għal din ir-reviżjoni u matul l-investigazzjoni, minħabba li l-produtturi esportaturi Ċiniżi ma koperawx. Waqt li t-tagħrif disponibbli ma setax jiġi konfermat minn egħjun indipendenti, ma nstabet ebda raġuni biex jitneħħew. (30) Il-produzzjoni Ċiniża ta' lighters taż-żnied biss kienet stmata għal 2,5 biljun, aktar mid-doppju tal-konsum domestiku Ċiniż tal-prodott konċernat, stmat minn 1,1 biljun sa 1,4 biljun unit li jinkludi lighters piezo, li m'humiex il-prodott konċernat. Madankollu, l-istima ta' dawn iċ-ċifri hija evidentament baxxa meta mqabbla ma' l-istatistiċi ta' l-esportazzjoni Ċiniża (ara l-premess 33). (31) Skond il-website www.globalsources.com hemm 786 fornitur ta' lighters tas-sigaretti fiċ-Ċina, li minnhom 140 huma ta' lighters li ma jimtlewx u 161 ta' lighters li jimtlew. L-akbar fabbrikant ta' lighters jiddikjara l-kapacità li jipproduċi 45 miljun lighter fix-xahar. Ukoll, tlett kumpanniji magħżulin kif jiġi, fost l-akbar 20 magħrufa, jiddikjaraw li jipproduċu jew għandhom il-kapacità li jipproduċu biljun lighter fis-sena; ftit anqas mit-total tal-konsum tal-Komunità ta' lighters li jimtlew u li ma jimtlewx. (32) Konsegwentement, il-kapacità produttiva enormi fiċ-Ċina flimkien mad-daqs tas-suq domestiku Ċiniż jagħtu lill-produtturi esportaturi Ċiniżi flessibbiltà konsiderevoli li jaqilbu kemm bejn is-swieq u wkoll bejn it-tipi tal-prodott. Dawn il-produtturi huma għalhekk kapaċi li jżidu l-produzzjoni malajr u jesportawha direttament lejn kwalunkwe suq, inkluż, kieku l-miżuri kellhom jitneħħew, fis-suq tal-Komunità. (ċ) L-evoluzzjoni ta' l-esportazzjoni Ċiniża lejn pajjiżi terzi 1. It-tendenza ġenerali taż-żieda fl-esportazzjoni (33) Fuq il-bażi ta' tagħrif kummerċjali dwar l-esportazzjoni Ċiniża, kien stabbilit li l-esportazzjoni dinjija Ċiniża żdiedet minn 1,9 biljun unit ta' lighters li ma jimtlewx u 0,2 biljun unit ta' lighters li jimtlew fl-1996 għal 2,7 biljun u 0,7 biljun unit fl-2000. (34) Barra minhekk, kienet osservata waqgħa sinifikanti fil-prezzijiet, minn USD 0,06 fl-1996 għal USD 0,03 fl-2000 għal lighters li ma jimtlewx u minn USD 0,31 fl-1996 għal USD 0,14 fl-2000 għal lighters li jimtlew. 2. Devjazzjoni possibbli ta' esportazzjoni Ċiniża dovuta għall-introduzzjoni ta' restrizzjonijiet f'pajjiżi terzi (35) Skond l-informazzjoni disponibbli, l-Kanada u l-Istati Uniti ta' l-Amerika imponew restrizzjonijiet fuq l-importazzjoni ta' lighters Ċiniżi minħabba raġunijiet ta' sigurtà. Is-suq Amerikan huwa magħluq għal lighters m'humiex rezistenti għat-tfal u fl-aħħar ta' l-1999 il-Kanada żammet id-dħul ta' lighters Asjatiċi għal raġunijiet ta' sigurtà. Dan juri li hemm pressjoni fuq produtturi esportaturi Ċiniżi biex isibu swieq alternattivi għall-esportazzjoni. 3. L-esportazzjoni Ċiniża lejn swieq oħra ta' l-esportazzjoni rapreżentattivi (36) Huwa importanti li jkun innutat li, wara li l-Kunsill impona dazji kontra x-xiri taħt il-prezz fl-1995, produtturi esportaturi miċ-Ċina ppenetraw faċilment swieq oħra kbar ta' l-esportazzjoni bħal, eżempju, l-Indoneżja u, fuq livell anqas, ir-Russja u il-Ġappun, billi talbu prezzijiet għall-esportazzjoni f'livelli baxxi simili għal dawk tal-Komunità. 4. Il-konklużjoni (37) L-investigazzjoni uriet biċ-ċar li waqt li kien relattivament zgħir il-volum ta' lighters li ma jimtlewx u li gew importati fil-Komunità miċ-Ċina matul il-perjodu ta' l-investigazzjoni, l-livell ta' xiri taħt il-prezz li nstab f'dawn il-prodotti esportati kien anke ogħla minn investigazzjonijiet preċedenti. (38) L-investigazzjoni uriet ukoll li l-volum ta' l-esportazzjoni ta' lighters Ċiniżi li ma jimtlewx lejn il-Komunità b' kull probabbiltà jilħaq livelli sostanzjali jekk il-miżuri eżistenti kellhom jitħassru. Din il-konklużjoni ntlaħqet fid-dawl tal-kapacità żejda sostanzjali għad-disposizzjoni taċ-Ċina u l-grad ta' evażjoni misjub. Dan juri l-interess qawwi u kontinwu tal-produtturi esportaturi Ċiniżi biex ibigħu lill-Komunità. (39) Kien konkluż ukoll li din iż-żieda sostanzjali fl-esportazzjoni lejn il-Komunità x'aktarx li ssir bi prezzijiet baxxi ħafna. Dan intwera permezz tal-prezzijiet baxxi li kien hemm f'esportazzjoni Ċiniża lejn swieq ewlenin oħra ta' pajjiżi terzi. Mhux mistenni li produtturi esportaturi Ċiniżi jistgħu jibdew jesportaw mill-ġdid lejn il-Komunità mingħajr ma jitolbu prezzijiet simili baxxi għall-esportazzjoni, partikolarment minħabba li l-esportazzjoni preżenti lejn il-Komunità, anke jekk mhux sinifikanti f'termini ta' volum, hija diġa bi prezzijiet baxxuti ħafna. (40) Fil-qosor, huwa probabbli ħafna li l-importazzjoni miċ-Ċina lejn il-Komunità tissokta fi kwantitajiet sinifikanti u bi prezzijiet baxxuti ħafna, kieku l-miżuri kellhom jitħassru. E. DEFINIZZJONI TA' L-INDUSTRIJA TAL-KOMUNITÀ (41) Il-produtturi applikanti tal-Komunità jirrappreżentaw madwar 95 % tal-produzzjoni tal-Komunità ta' lighters li ma jimtlewx u għalhekk jikkostitwixxu l-industrija tal-Komunità fis-sens ta' l-Artikolu 4(1) u l-Artikolu 5(4) tar-Regolament bażiku. Il-produttur l-ieħor tal-Komunità ma kienx meqjus li jifforma parti mill-industrija tal-Komunità minħabba li ma kkoperax għal kollox imma ta biss informazzjoni meħtieġa biex ikun stabbilit il-konsum ta' lighters fil-Komunità. F. ANALIŻI TAS-SITWAZZJONI TAS-SUQ TAL-KOMUNITÀ 1. Kumment ġenerali (42) Biex ikun żgurat it-tqabbil ta' tendenzi annwali, l-parametri kollha eżaminati fil-PI ta' 15-il-xahar kienu annwalizzati billi t-tagħrif verifikat kien multiplikat bi 12/15. 2. Il-konsum fis-suq tal-Komunità (43) Il-konsum apparenti fil-Komunità tal-prodott konċernat kien stabbilit fuq il-bażi ta': - units mibjugħa mill-industrija tal-Komunità tal-lighters li ma jimtlewx prodotti minnha stess, - units mibjugħa mill-produttur tal-Komunità mhux applikanti, - l-importazzjoni ta' lighters li ma jimtlewx fil-Komunità miċ-Ċina ibbażata fuq tagħrif ta' l-Eurostat, - l-importazzjoni ta' lighters li ma jimtlewx fil-Komunità mill-pajjiżi terzi l-oħra kollha bażata fuq tagħrif ta' l-Eurostat. (44) Fuq din il-bażi, l-konsum ta' lighters li ma jimtlewx fis-suq tal-Komunità naqas minn madwar 873 miljun unit fl-1996 għal madwar 770 miljun fil-PI. Il-konsum naqas bejn l-1996 u l-1998 b' 14,3 %, u sussegwentament żdied fl-1999 u matul il-PI. It-tnaqqis totali tal-konsum tal-Komunità matul il-perjodu tar-reviżjoni kien ta' 11,8 %. Il-konsum tal-Komunità Egħjun: Tweġibiet ta' kwestjonarju mill-industrija tal-Komunità u l-produttur l-ieħor tal-Komunità, proġettazzjonijiet mill-Eurostat. | 1996 | 1997 | 1998 | 1999 | PI | 1996 sal-PI (%) | Volum (miljun unit) | 872,881 | 785,833 | 747,784 | 761,478 | 769,551 | | 1996 = 100 | 100,0 | 90,0 | 85,7 | 87,2 | 88,2 | –11,8 | (45) L-istima ta' dawn iċ-ċifri hija madankollu baxxa minħabba li ma tinkludix ċerti lighters li jimtlew li jammontaw għal madwar 153 miljun fl-1997 u 104 miljuni fil-PI. 3. L-evoluzzjoni ta' l-importazzjoni li toriġina miċ-Ċina (a) Volumi ta' l-importazzjoni u l-ishma fis-suq (45) Minħabba li d-dazju speċifiku ta' ECU 0,065 kull unit kien stabbilit fl-1995, iċ-ċifri ta' l-importazzjoni ingħataw ukoll għal dik is-sena u t-tendenza hija kalkulata b'dan il-mod. L-importazzjoni naqset minn kważi 80 miljun unit fl-1995 għal anqas minn 10 miljuni fil-PI. Is-sehem tagħhom fis-suq naqas bl-istess mod. Il-konsum fl-1995, stmat għal 882 miljun, kien marġinalment differenti minn dak fl-1996. Importazzjoni miċ-Ċina Egħjun: Eurostat. | 1995 | 1996 | 1997 | 1998 | 1999 | PI | Volum (miljun unit) | 79,569 | 12,244 | 7,721 | 18,956 | 10,345 | 9,789 | Sehem fis-suq f'% | 9,0 | 1,4 | 1,0 | 2,5 | 1,4 | 1,3 | (b) L-evoluzzjoni tal-prezz ta' l-importazzjoni (47) Wara l-imposizzjoni ta' dazju kontra x-xiri taħt il-prezz fuq lighters li ma jimtlewx li joriġinaw miċ-Ċina, l-prezzijiet, skond l-aħjar evidenza disponibbli miġbura mill-Eurostat, l-istatistiċi Ċiniżi u l-offerti dokumentati ta' operaturi Ċiniżi xorta baqgħu anqas mill-prezzijiet ta' l-industrija tal-Komunità. Fuq il-bażi tas-sejbiet għall-PI, id-differenza fil-prezz, fl-istess livell ta' kummerċ, kienet madwar 48 %, anke meta tinkludi d-dazju kontra x-xiri taħt il-prezz. 4. Is-sitwazzjoni ekonomika ta' l-industrija tal-Komunità (a) Kumment ġenerali (48) Ma' l-ewwel daqqa ta' għajn, il-miżuri jidhru li għamlu suċċess fl-iżviluppi ta' certu indikaturi ekonomiċi. Madankollu, s-sitwazzjoni ta' l-industrija tal-Komunità trid tkun iġġudikata ukoll fid-dawl ta' l-evażjoni li nstab li saret li wasslet għall-estensjoni fl-1999 tad-dazju kontra x-xiri taħt il-prezz. (b) Il-produzzjoni (49) Kif muri fit-tabella ta' taħt, il-produzzjoni ta' l-industrija tal-Komunità ta' lighters li ma jimtlewx naqset minn 1038 miljun għal 912-il miljun, i.e. b' madwar 12 %, matul il-perjodu tar-reviżjoni. L-industrija tal-Komunità għamlet strutturar importanti matul l-istess perjodu biex tiffaċċja l-kompetizzjoni ta' l-importazzjoni bi prezzijiet baxxi. Il-produzzjoni kienet adattata biex tkun aktar ekonomika u l-kompetittività kienet imtejba biex twieġeb għall-evoluzzjoni tad-domanda, bħaż-żieda fil-konsum u l-importazzjoni ta' lighters piezo. Irid jingħad li żewġ impjanti tal-manifattura, fil-Greċja u fi Franza, ingħalqu matul il-perjodu tar-reviżjoni. Produzzjoni Egħjun: Tweġibiet għal kwestjonarju mill-industrija tal-Komunità. | 1996 | 1997 | 1998 | 1999 | PI | Δ 1996 sal-PI | Miljun unit | 1038,3 | 1015,8 | 943,9 | 890,3 | 911,7 | | 1996 = 100 | 100,0 | 97,8 | 90,9 | 85,8 | 87,8 | – 12,2 % | (ċ) Il-kapacità u r-rati ta' l-utilizzazzjoni tal-kapacità (50) Il-kapacità tal-produzzjoni ta' l-industrija tal-Komunità naqset minn 1221 miljun unit fl-1996 għal 1195 miljun unit fil-PI, jew 2,1 %. L-utilizzazzjoni tal-kapacità naqset minn 85 % għal 76 %. Kapacità Egħjun: Tweġibiet għal kwestjonarju mill-industrija tal-Komunità. | 1996 | 1997 | 1998 | 1999 | PI | Δ 1996 sal-PI | Miljun unit | 1220,6 | 1249,0 | 1277,9 | 1186,5 | 1195,4 | | 1996 = 100 | 100,0 | 102,3 | 104,7 | 97,2 | 97,9 | –2,1 | Rata ta' l-utilizzazzjoni tal-kapacità f'% | 85,1 | 81,3 | 73,9 | 75,0 | 76,3 | –10,3 | (d) Bejgħ fil-Komunità (51) Il-volum tal-bejgħ ta' l-industrija tal-Komunità fil-Komunità matul il-perjodu tar-reviżjoni żdied b' 4,9 %: minn madwar 555 miljun unit fl-1996 għal madwar 582 miljun unit fil-PI. Il-bejgħ totali tal-Komunità Egħjun: Tweġibiet għal kwestjonarju mill-industrija tal-Komunità. | 1996 | 1997 | 1998 | 1999 | PI | Δ 1996 sal-PI (%) | (Miljun) unit | 555,070 | 585,924 | 587,301 | 583,180 | 582,292 | | 1996 = 100 | 100,0 | 105,6 | 105,8 | 105,2 | 104,9 | 4,9 | (e) Is-sehem fis-suq (52) Is-sehem fis-suq ta' l-industrija tal-Komunità żdied minn madwar 64 % għal madwar 76 %. Is-sehem fis-suq ta' l-industrija tal-Komunità Egħjun: Tweġibiet għal kwestjonarju mill-industrija tal-Komunità u l-Eurostat. | 1996 | 1997 | 1998 | 1999 | PI | Δ 1996 sal-PI (%) | F'perċentwali | 63,6 | 74,6 | 78,5 | 76,6 | 75,7 | | 1996 = 100 | 100 | 117,3 | 123,4 | 120,4 | 119,0 | 19,0 | (f) Il-prezzijiet tal-bejgħ fil-Komunità (53) L-investigazzjoni uriet li l-prezzijiet medji tal-bejgh ta' l-industrija tal-Komunità tal-prodotti konċernati waqgħu bi 8 % matul il-perjodu tar-reviżjoni, minn 0,237 ECU/unit fl-1996 għal 0,217 EUR/unit fil-PI. Dawn il-prezzijiet medji, wara li waqgħu fl-1997 u fl-1998, żdiedu ftit u stabbilizzaw ruħhom fl-1999 u fil-PI. Il-prezzijiet medji tal-bejgħ Egħjun: Tweġibiet għal kwestjonarju mill-industrija tal-Komunità. | 1996 | 1997 | 1998 | 1999 | PI | Δ 1996 sal-PI (%) | L-industrija tal-Komunità (ECU/EUR/unit) | 0,237 | 0,228 | 0,216 | 0,218 | 0,217 | | 1996 = 100 | 100 | 96,2 | 91,1 | 92,0 | 91,6 | –8,4 | (g) Il-qligħ (54) Il-qligħ medju peżat ta' l-industrija tal-Komunità, espress f'perċentwali tal-bejgħ nett, għal lighters li ma jimtlewx, naqas minn 11,1 % fl-1996 għal 6,9 % fil-PI. Għandu jkun innutat li l-qligħ ivarja konsiderevolment fost il-membri ta' l-industrija tal-Komunità. Barra minhekk, kumpannija waħda kbira sostniet li l-qligħ bejn il-lighters tagħha taż-żnied u dawk elettroniċi ma setgħux jiġu separati u li dawn ta' l-aħħar kien fihom aktar qligħ. F'dan l-isfond, iċ-ċifri tal-qligħ li jidhru taħt jistgħu jkunu aktar mir-realtà. Membru ieħor ta' l-industrija tal-Komunità attribwixxa t-tnaqqis ċar fil-qligħ tiegħu matul l-1998 u l-1999 għal tnaqqis importanti fl-esportazzjoni lejn pajjiżi terzi; kawża ta' hekk kellu tnaqqis fil-produzzjoni u spejjeż totali ogħla tal-produzzjoni. Fl-aħħarnett, l-industrija tal-Komunità ma laħqitx il-qligħ ta' 15 % meqjus bħala xieraq fir-Regolament Oriġinali (KEE) Nru 3433/91 (il-premess 16) u fir-Regolament (KE) Nru 1006/95 (il-premess 63) jew il-qligħ ta' 10 % meqjus bħala xieraq fir-Regolament Nru 423/97 [9] fuq l-importazzjoni ta' lighters li ma jimtlewx li joriġinaw mit-Tajlandja, l-Filippini u l-Messiku (il-premessi 81). (55) Il-qligħ ta' l-industrija tal-Komunità fis-suq tal-Komunità għal prodott konċernat żviluppa kif ġej: Ir-rata tal-qligħ Egħjun: Tweġibiet għal kwestjonarju mill-industrija tal-Komunità. | 1996 | 1997 | 1998 | 1999 | PI | Δ 1996 sal-PI (%) | F'perċentwali | 11,1 | 10,3 | 7,5 | 6,2 | 6,9 | | 1996 = 100 | 100,0 | 92,8 | 67,6 | 55,9 | 62,2 | -37,8 | (h) Impiegi (56) L-impiegi fis-settur tal-prodott konċernat fl-industrija tal-Komunità naqsu minn 1716 impjegat fl-1996 għal 1496 impjegatfil-PI, i.e. bi 13 %. It-tnaqqis hu dovut essenzalment għall-isforz ta' l-industrija tal-Komunità li żżid il-kompetittività. Dan kien jinvolvi l-egħluq ta' żewġ siti tal-produzzjoni kif diġa ssemma, żieda fl-awtomizzazzjoni tal-proċess ta' manifattura u assemblar u ċ-ċentralizzazzjoni ta' l-attivitajiet tal-bejgħ. Is-sitwazzjoni ta' l-impiegi ta' l-industrija tal-Komunità żviluppat kif ġej: Il-persunal (lighters li ma jimtlewx) Egħjun: Tweġibiet għal kwestjonarju ta' l-industrija tal-Komunità. | 1996 | 1997 | 1998 | 1999 | PI | Δ 1996 sal-PI (%) | Manifattura | 1467 | 1428 | 1395 | 1287 | 1270 | | Oħrajn | 249 | 243 | 241 | 230 | 226 | | Numru totali | 1716 | 1671 | 1636 | 1517 | 1496 | | 1996 = 100 | 100,0 | 97,4 | 95,3 | 88,4 | 87,2 | –12,8 | (i) Il-produttività (57) Imkejla fuq in-numru kull sena ta' lighters prodotti mill-persunal tal-manifattura, il-produttività żdiedet ftit minn madwar 707000 unit fl-1996 għal madwar 718000 fil-PI, i.e. b' madwar 2 %. (j) Il-ħażniet (58) Il-ħażniet ta' l-egħluq ta' l-industrija tal-Komunità għal-lighters li ma jimtlewx naqsu minn 166 miljun unit fl-1996 għal 160 miljun unit fil-PI, i.e. b' madwar 4 %. Il-ħażniet żviluppaw kif ġej: Il-ħażniet ta' l-egħluq Egħjun: Tweġibiet għal kwestjonarju ta' l-industrija tal-Komunità. | 1996 | 1997 | 1998 | 1999 | PI | Δ 1996 sal-PI (%) | (Miljuni) unit | 166,4 | 178,9 | 168,3 | 162,8 | 159,3 | | 1996 = 100 | 100,0 | 107,5 | 101,1 | 97,8 | 95,7 | -4,3 | (k) L-investimenti (59) L-investimenti totali ta' l-industrija tal-Komunità għal- lighters li ma jimtlewx naqsu minn madwar ECU 15-il miljun fl-1996 għal madwar EUR 12-il miljun fil-PI. Il-livell ta' investiment mill-industrija tal-Komunità jirrifletti l-isforzi tagħha li tirristruttura l-produzzjoni tagħha. Dawn l-investimenti żviluppaw kif ġej: L-investimenti Egħjun: Tweġibiet għal kwestjonarju ta' l-industrija tal-Komunità. | 1996 | 1997 | 1998 | 1999 | PI | Δ 1996 sal-PI (%) | Miljun ECU/EUR | 15,158 | 15,494 | 9,066 | 13,893 | 12,016 | | 1996 = 100 | 100,0 | 102,2 | 59,8 | 91,6 | 79,3 | -20,7 | (l) Id-dħul mill-investimenti (60) Id-dħul mill-investimenti ta' l-industrija tal-Komunità naqas minn 41 % fl-1996 għal 14 % fil-PI. Dan żviluppa kif ġej: Id-dħul mill-investimenti Egħjun: Tweġibiet għal kwestjonarju ta' l-industrija tal-Komunità. | 1996 | 1997 | 1998 | 1999 | PI | Δ 1996 sal-PI (%) | F'perċentwali | 41 | 34 | 17 | 16 | 14 | | 1996 = 100 | 100,0 | 82,9 | 41,5 | 39,0 | 34,2 | –65,8 | (m) Il-flus fl-idejn (61) Il-flus fl-idejn ta' l-industrija tal-Komunità għamlu progress favorevoli matul il-perjodu tar-reviżjoni, għalkemm bdew jonqsu matul il-PI. Dawn żviluppaw kif ġej: Il-flus fl-idejn Egħjun: Tweġibiet għal kwestjonarju ta' l-industrija tal-Komunità. | 1996 | 1997 | 1998 | 1999 | PI | Δ 1996 sal-PI (%) | Miljun ECU/EUR | 15,575 | 24,116 | 17,217 | 22,397 | 21,102 | | 1996 = 100 | 100,0 | 154,8 | 110,5 | 143,8 | 135,5 | 35,5 | (n) Il-pagi (62) Il-pagi mħallsa mill-industrija tal-Komunità żdiedu kull sena fuq bażi pro-capita minn ECU 33069 fl-1996 għal EUR 34828 fil-PI, żieda ta'madwar 5 %. Il-pagi Egħjun: Tweġibiet għal kwestjonarju ta' l-industrija tal-Komunità. | 1996 | 1997 | 1998 | 1999 | PI | Δ 1996 sal-PI (%) | ECU/EUR/persuna/sena | 33069 | 33553 | 33649 | 34597 | 34828 | | 1996 = 100 | 100,0 | 101,5 | 101,8 | 104,6 | 105,3 | 5,3 | (o) L-abbiltà li jkun akkumulat kapital (63) Matul il-perjodu tar-reviżjoni, l-industrija tal-Komunità ma konfrontatx problemi biex tiġbor fondi, la mill-gruppi ta' xi wħud mill-membri tagħha u lanqas permezz ta' krediti bankarji għal żmien qasir. (p) Il-grad ta' xiri taħt il-prezz (64) Dwar l-impatt fuq is-sitwazzjoni ta' l-industrija tal-Komunità tal-grad tal-marġini attwali ta x- xiri taħt il-prezz li nstab matul il-perjodu ta' l-investigazzjoni, għandu jkun innutat li l-marġini li nstab għaċ-Ċina huwa ogħla ħafna minn dak li nstab fl-investigazzjoni oriġinali. Is-sitwazzjoni ta' l-industrija tal-Komunità tjiebet sa ċertu punt wara l-imposizzjoni tal-miżuri, imma għadha ma rkupratx għal kollox. Għalhekk, kieku l-miżuri kellhom jitħassru, l-impatt tal-marġini tax-xiri taħt il-prezz li nstab fl-investigazzjoni kurrenti ikun sinifikanti. 5. L-attività ta' l-esportazzjoni ta' l-industrija tal-Komunità (65) L-esportazzjoni ta' l-industrija tal-Komunità ta' lighters li ma jimtlewx lejn pajjiżi terzi ammontat għal 359 miljun unit fil-PI imqabbel ma' 495 miljun fl-1996. It-tnaqqis totali, madwar 27 % matul il-perjodu tar-reviżjoni, għandu jkun ikkunsidrat fil-kuntest ta' l-esportazzjoni miċ-Ċina lejn swieq mhux tal-Komunità wara li daħlu fis-seħħ il-miżuri kontra x-xiri taħt il-prezz fl-1995, kif ukoll tal-problemi ekonomiċi serji li ġarrbu ċertu pajjiżi terzi mportaturi. (66) Fid-dettall, l-iżvilupp matul il-perjodu tar-reviżjoni kien kif ġej: Il-volumi ta' esportazzjoni ta' l-industrija tal-Komunità Egħjun: Tweġibiet għal kwestjonarju ta' l-industrija tal-Komunità. | 1996 | 1997 | 1998 | 1999 | PI | Δ 1996 sal-PI (%) | F'miljun unit | 494,775 | 477,459 | 432,232 | 376,281 | 359,031 | | 1996 = 100 | 100,0 | 96,5 | 87,4 | 76,1 | 72,6 | –27,4 | 6. Il-volumi ta' importazzjoni u prezzijiet minn pajjiżi terzi oħra (67) Il-volumi totali ta' l-importazzjoni ta' lighters li ma jimtlewx mill-pajjiżi terzi kollha minbarra ċ-Ċina naqsu matul il-perjodu tar-reviżjoni minn madwar 292 miljun unit fl-1996 għal 165 miljun fil-PI, li jikkorrispondi għal ishma fis-suq ta' 33,5 % u 21,4 % rispettivament. It-Tajwan, esportatur kbir fl-1997, esporta biss kwantitajiet żgħar fil-PI, wara li kien adottat ir-Regolament (KE) Nru 192/1999. Minn dakinhar l-akbar esportaturi lejn il-Komunità kienu l-Indoneżja, il-Malasja u l-Vjetnam. Ċertament l-importazzjoni minn dawn il-pajjiżi żdiedet minn madwar 17-il miljun unit fl-1996 għal 109 miljuni fil-PI; u l-ishma fis-suq korrispodenti tagħhom żdiedu minn 2,0 % għal 14,2 %. Il-prezzijiet medji ta' l-importazzjoni minn dawn il-pajjiżi naqsu matul il-perjodu tar-reviżjoni u kienu medjament baxxi daqs 0,067 EUR/unit fil-PI. Għalhekk, kienu ħafna anqas minn dawk ta' l-industrija tal-Komunità, imma ogħla mill-prezzijiet disponibbli ta' l-importazzjoni Ċiniża. 7. Il-konklużjoni (68) Minn meta l-miżuri imposti oriġinarjament kienu emendati fl-1995 u estiżi fl-1999, is-sitwazzjoni ta' l-industrija tal-Komunità tjiebet fil-każ ta' numru ta' indikaturi ekonomiċi. (69) Ċerti fatturi ekonomiċi fil-Komunità, bħall-volumi tal-bejgħ u s-sehem fis-suq, kif ukoll il-ħażniet, urew żviluppi pozittivi għall-industrija tal-Komunità matul il-perjodu tar-reviżjoni. Il-volumi tal-bejgħ żdiedu b' 4,9 % u s-sehem korrispondenti fis-suq b' 19 %; matul l-istess perjodu l-volumi tal-ħażniet naqsu b' madwar 4 %. Sadanittant, il-qligħ ta' l-industrija tal-Komunità naqas minn 11 % fl-1996 għal madwar 7 % fil-PI, ħafna taħt il-marġini tal-qligħ ta' 15 % u 10 % meqjusa xierqa fl-investigazzjonijiet preċedenti. Din l-investigazzjoni stabbiliet li l-fatturi ġenerali pozittivi minbarra l-qligħ kienu possibbli bis-saħħa tad-dħul ta' miżuri aktar effettivi kontra x-xiri taħt il-prezz matul is-snin preċedenti u bħala riżultat tar-ristrutturarizzazzjoni tal-faċilitajiet ta' l-industrija tal-Komunità. Madankollu, l-investigazzjoni għamlitha ċara li l-kompetizzjoni minn lighters impurtati li ma jimtlewx, speċjalment bħala riżultat ta' attivitajiet evażivi, sfurzat lill-industrija tal-Komunità biex tbaxxi l-prezzijiet tal-bejgħ tagħha b' aktar minn 8 %, u dan affettwa negattivament il-qligħ. (70) Deher li s-sehem fis-suq li darba kellhom l-esportaturi Ċiniżi ittieħed mill-importazzjoni bi prezzijiet baxxi minn pajjiżi terzi oħra mhux suġġetti għal dazji kontra x-xiri taħt il-prezz u b' żieda fil-bejgħ ta' l-industrija tal-Komunità. Is-sehem Ċiniż fis-suq tnaqqas minn madwar 9 % fl-1996 għal ftit aktar minn 1 % fil-PI. Fl-istess ħin l-industrija tal-Komunità tejbet is-sehem fis-suq proprju tagħha għal madwar 76 % fil-PI imqabbel ma' anqas minn 64 % fl-1996. Flimkien mal-miżuri kontra x-xiri taħt il-prezz, l-istrutturar fil-fond wassal għal dawn l-effetti favorevoli: żewġ fabbriki ingħalqu u l-faċilitajiet l-oħra ġew strutturati; notarjament għad-dannu tal-persunal, li tnaqqas bi kważi 13 % matul il-perjodu tar-reviżjoni. Il-kapaċità tnaqqset bi 2 %; imma fl-istess ħin il-produzzjoni tnaqqset bi 12 % u l-utilizzazzjoni tal-kapacità naqset b' 10 %. (71) Bħala konklużjoni l-investigazzjoni stabbiliet li, għalkemm is-sitwazzjoni ta' l-industrija tal-Komunità tjiebet, x' aktarx li tiħżien jekk il-miżuri ikollhom jitħassru. G. IL-PROBABBILTÀ TA' RIKORRENZA TAD-DANNU (72) Sabiex tagħmel stima ta' l-effett probabbli ta' l-iskadenza tal-miżuri fis-seħħ, kienu eżaminati numru ta' fatturi, partikolarment id-disponibbiltà tal-kapaċità mhux użata fiċ-Ċina, l-imġieba ta' l-esportaturi fis-suq tal-Komunità u fi swieq terzi oħra, l-prezzijiet li l-esportaturi jistgħu jitolbu jekk id-dazji kellhom jitħallew jiskadu u l-effett probabbli ta' dawn il-fatturi fuq l-industrija tal-Komunità. (73) L-informazzjoni disponibbli, li diġa ġiet riveduta fil-premessi 30 sa 34, kif ukoll l-istorja tas-snin passati juru li hemm sproporzjon kbir fiċ-Ċina bejn il-konsum fuq naħa u l-kapaċità u l-produzzjoni fuq oħra. Meta tkun ikkunsidrata l-attrazzjoni tas-suq tal-Komunità, kif ukoll ir-regoli ta' sigurtà li jillimitaw l-adeżjoni għal ċertu swieq ta' pajjiżi terzi, l-potenzal ta' l-esportazzjoni taċ-Ċina bi prezzijiet baxxi lejn il-Komunità huwa għoli ħafna. Il-prezzijiet Ċiniżi ta' l-esportazzjoni lejn pajjiżi terzi fis-sena 2000 kienu, bejn wiehed u iehor, anke anqas minn dawk lejn il-Komunità. Aktar minn hekk, l-iskadenza tal-miżuri kontra l-importazzjoni Ċiniza tinvolvi l-iskadenza tal-miżuri kontra l-evażjoni dwar ċertu lighters li jimtlew miċ-Ċina u t-Tajwan. L-importazzjoni ta' lighters koperti b' dawn il-miżuri, anke jekk naqset fil-volum (minn kważi 200 miljun unit fl-1998 b' ECU 0,065 kull unit skond il-Eurostat) kienet xorta għolja fl-2000 bi kważi 52 miljun unit. (74) Bħala konklużjoni, fin-nuqqas tal-miżuri, hemm il-probabbiltà tar-rikorrenza tad-dannu u, wara li tkun ikkunsidrata s-sitwazzjoni fuq ix-xiri taħt il-prezz, hemm il-probabbiltà tar-rikorrenza ta' xiri taħt il-prezz dannuż. H. L-INTERESS TAL-KOMUNITÀ 1. Daħla (75) Skond l-Artikolu 21 tar-Regolament bażiku, l-Kummissjoni eżaminat jekk iz-zmien addizzjonali tal-miżuri eżistenti kontra x-xiri taħt il-prezz ikunx kontra l-interess sħiħ tal-Komunità. Id-determinazzjoni ta' l-interess tal-Komunità għandha tkun ibbażata fuq l-apprezzament ta' l-interessi varji, bħall-industrija tal-Komunità, l-importaturi u l-utenti tal-prodott konċernat. (76) Fl-investigazzjonijiet preċedenti l-adottar, emendar u l-estensjoni tal-miżuri kontra lighters li ma jimtlewx mixtrija taħt il-prezz kienu meqjusa li m' humiex kontra l-interessi tal-Komunità. Barra minn hekk, fil-kuntest tar-reviżjoni ta' l-iskadenza, l-iskrutinju tas-sitwazzjoni li fiha l-miżuri kontra x-xiri taħt il-prezz kienu fis-seħħ iħalli l-opportunitá għal stima ta' kwalunkwe impatt negattiv, fuq il-partijiet konċernati tal-miżuri fis-seħħ kontra x-xiri taħt il-prezz. (77) Sabiex tagħmel stima ta' l-impatt probabbli tal-kontinwazzjoni tal-miżuri, l-Kummissjoni talbet informazzjoni mill-partijiet kollha interessati imsemmija fuq. B'żieda ma' l-industrija tal-Komunità, intbagħtu kwestjonarji lil 72 importatur. Flimkien maż-żewġ tweġibiet importanti msemmija, kien hemm ftit kummenti oħra li ntbagħtu. Dawn kollha kienu ikkunsidrati biex ikun eżaminat jekk, minkejja li nstab li hemm il-probabbiltà ta' rikorrenza ta' xiri taħt il-prezz dannuż, kienx hemm raġunijiet konvinċenti li jwasslu għall-konklużjoni li mhux fl-interess tal-Komunità li jitħallew il-miżuri eżistenti. 2. L-interess ta' l-industrija tal-Komunità (78) Jekk il-miżuri kontra x-xiri taħt il-prezz ikunu mħassra, l-importazzjoni ta' prodotti mixtrija taħt il-prezz jew bi prezz baxx fis-suq tal-Komunità tiżdied ħafna u s-sitwazzjoni ta' l-industrija tal-Komunità tibda' teħżien mill-ġdid. (79) L-industrija tal-Komunità hija vijabbli strutturalment; hija għaddiet minn ristrutturar fil-fond ta' l-operazzjonijiet tagħha u investiet ħafna fl-aħħar snin biex ittejjeb il-kompetittività tagħha. Madankollu, jista' jkun konkluż li, mingħajr il-kontinwazzjoni ta' miżuri kontra x-xiri taħt il-prezz, is-sitwazzjoni tagħha x' aktarx li teħżien. 3. L-interessi ta' importaturi u kummerċjanti (80) Il-ftit tweġibiet miksuba mill-importaturi/kummerċjanti jidhru li jindikaw biss interess zgħir għal din l-investigazzjoni riveduta, notarjament minħaba id-disponibbiltà ta' egħjun alternattivi barranin. (81) L-importaturi li għamlu lilhom infushom magħrufa jqisu li l-miżuri eżistenti m'għandhomx jiġgebbdu fit-tul. Il-preokkupazzjoni ewlenija tagħhom hija li l-importazzjoni ta' lighters li ma jimtlewx tista' tiġi eskluża għal kollox mis-suq tal-Komunità, b' hekk tnaqqas il-kompetizzjoni libera fil-Komunità u twassal għal prezzijiet eċċessivi u xiri minflok ta' oġġetti simili reklamati u orħos, li m'humiex lighters, min-naħa ta' l-utenti, li jiddistribwixxu oġġetti bħal dawn lill-konsumaturi finali li jixtru l-prodotti jew is-servizzi ewlenija tagħhom. Importatur qal li l-imposizzjoni ta' dazji kontra x-xiri taħt il-prezz wassluh biex ma jibqax jikkummerċja f'lighters impurtati. Meta jkun ikkunsidrat iċ-ċaqliq ta' l-importazzjoni matul il-perjodu tar-reviżjoni, d-deċiżjoni tidher aktar li hija r-riżultat ta' kunsiderazzjonijiet oħra milli n-nuqqas ta' lighters disponibbli li m'humiex suġġetti għal dazji. (82) Huwa minnu li naqset l-importazzjoni ta' lighters taż-żnied miċ-Ċina u t-Tajwan, madankollu l-importazzjoni li toriġina minn pajjiżi esportaturi oħra, flimkien ma' l-eżistenza ta' ħames produtturi magħrufa tal-Komunità, iggarantew il-kompetizzjoni fis-suq tal-Komunità. Huwa għalhekk ikkonfermat li l-importaturi u l-kummerċjanti gawdew minn adeżjoni faċli għal prodott konċernat minn egħjun terzi li m'humiex l-industrija tal-Komunità u l-prodotti impurtati konċernati. Fl-aħħarnett, dawn l-operaturi saru aktar jiddependu fuq lighters piezo. F'termini oħra, l-impatt taz-zmien addizzjonali tal-miżuri eżistenti fuq din l-importazzjoni x' aktarx li jkun minimu. (83) It-tagħrif disponibbli jindika li l-qligħ ta' l-importaturi li koperaw ma kienx influwenzat negattivament mill-imposizzjoni ta' miżuri kontra x-xiri taħt il-prezz u jidher li mhux se jġarrab xi effetti kuntrarji fil-futur, jekk il-miżuri eżistenti jinżammu. 4. L-interessi tal-konsumaturi (84) Minħabba dan ta' hawn fuq, huwa konkluż li m'hemmx raġunijiet konvinċenti fuq il-bażi ta' l-interess tal-Komunità kontra t-tkomplija tal-miżuri. 5. Il-konsegwenzi għall-kompetizzjoni fis-suq tal-Komunità (85) Meta jkun ikkunsidrat li l-kompetizzjoni baqgħet b'saħħitha fis-suq tal-Komunità fost il-produtturi tal-Komunità, l-importazzjoni konċernata u l-importazzjoni li toriġina minn pajjiżi terzi, jista' jkun konkluż li l-kontinwazzjoni tal-miżuri eżistenti m'hix se taffettwa negattivament l-ambjent kompettitiv futur tal-prodott konċernat fis-suq tal-Komunità. 6. Il-konklużjoni fuq l-interess tal-Komunità (86) Minħabba dan ta' hawn fuq, il-konklużjoni hi li m' hemmx raġunijiet konvinċenti fuq il-bażi ta' l-interess tal-Komunità kontra l-kontinwazzjoni tal-miżuri. I. MIŻURI KONTRA X-XIRI TAHT IL-PREZZ (87) Il-partijiet kollha ġew infurmati dwar il-fatti essenzjali u l-kunsiderazzjonijiet li fuq il-bażi tagħhom huwa intenzjonat li jkun rakkomandat li l-miżuri eżistenti jibqgħu fis-seħħ. Kienu mogħtija wkoll perjodu biex jagħmlu rappreżentazzjoni sussegwenti għal dan l-izvelar. Ma ntbgħatu l-ebda kummenti li kienu ta' natura li jibdlu l-konlużjonijiet ta' fuq imsemmija. Isegwi minn dan ta' hawn fuq li, kif previst fl-Artikolu 11(2) tar-Regolament bażiku, għandhom jibqgħu fis-seħħ, il-miżuri kontra x-xiri taħt il-prezz applikabbli għal importazzjoni ta' lighters zgħar tal-gass u żnied li ma jimtlewx, u għal ċertu lighters li jimtlew, li joriġinaw miċ-Ċina jew ikkunsinnati minn jew li joriġinaw mit-Tajwan, imposti bit-Regolament (KEE) Nru 3433/91 kif emendat bir-Regolament (KE) Nru 1006/95 u kif estiż bir-Regolament (KE) Nru 192/1999. ADOTTA DAN IR-REGOLAMENT: Artikolu 1 1. Id-dazju definittiv kontra x-xiri taħt il-prezz huwa hawnhekk impost fuq l-importazzjoni ta' lighters zgħar tal-gass u żnied, li ma jimtlewx li jaqgħu fil-kodiċi CN 96131000 (kodiċi TARIC 96131000*19) li joriġinaw mir-Repubblika tal-Poplu taċ-Ċina. 2. Ir-rata tad-dazju, applikabbli għall-prezz nett, b'xejn bejn il-fruntieri tal-Komunità, qabel id-dazju, għandu jkunu iffissat għal EUR 0,065. Artikolu 2 Id-dazji kontra x-xiri taħt il-prezz estiżi bir-Regolament (KE) Nru 192/1999 dwar l-importazzjoni ta' ċertu lighters zgħar taż-żnied li jimtlew li joriġinaw mir-Repubblika tal-Poplu taċ-Ċina jew ikkunsinnati minn jew joriġinaw mit-Tajwan, li jaqgħu fil-kodiċi CN ex96132090 (kodiċi TARIC 96132090*21 u 96132090*29 ) u għall-importazzjoni ta' lighters li ma jimtlewx ikkunsinnati mit-Tajwan u li jaqgħu fil-kodiċi CN 96131000 (kodiċi TARIC 96131000*11) jew joriġinaw mit-Tajwan u li jaqgħu fil-kodiċi CN 96131000 (kodiċi TARIC 96131000*19) jibqgħu fis-seħħ. Artikolu 3 Sakemm mhux speċifikat mod ieħor, id-disposizzjonijiet fis-seħħ dwar id-dazji tad-dwana għandhom japplikaw. Artikolu 4 Dan ir-Regolament għandu jidħol fis-seħħ fil-jum ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej. Dan ir-Regolament għandu jorbot fil-kumplessità tiegħu u japplika direttament fl-Istati Membri kollha. Magħmul fi Brussell, 12 Settembru 2001. F'isem il-Kunsill Il-President L. Michel [1] ĠU L 56, 06.03.96, p. 1. Ir-Regolament kif l-aħħar emendat mir-Regolament (KE) Nru 2238/2000 (ĠU L 257, 11.10.00, p. 2). [2] ĠU L 326, 28.11.91, p. 1. [3] ĠU L 101, 04.05.95, p. 38. [4] ĠU L 22, 29.01.99, p. 1. [5] ĠU C 318, 05.11.99, p. 3. [6] ĠU C 127, 05.05.00, p. 15. [7] Dan il-kodiċi TARIC kien miżjud mal-kodiċi oriġinali 96131000*11 mill-1 ta' Lulju 2000. Huwa mfakkar -- ara premessi 3 -- li l-miżuri kienu estiżi għal lighters li ma jimtlewx li joriġinaw fi jew gew ikkunsinnati mit-Tajwan (kodiċi TARIC 96131000*19 u) u għal ċertu lighters li jimtlew li joriġinaw miċ-Ċina u t-Tajwan, jew gew ikkunsinnati mit-Tajwan, li jaqgħu fil-kodiċi CN ex96132090 (kodiċi TARIC 96132090*21). [9] ĠU L 65, 06.03.97, p. 1. --------------------------------------------------